कहा- आपसे मिलना स्वीट डिश जैसा; सिंगर मिलबेन ने राष्ट्रगान गाने के बाद PM के पैर छुए
PM Narendra Modi US Visit Update: Modi Addresses Indian Diaspora at Ronald Reagan Building अमेरिकी दौरे के आखिरी दिन प्रधानमंत्री नरेंद्र मोदी ने रोनाल्ड रीगन सेंटर में प्रवासी भारतीयों को संबोधित किया।
अमेरिकी दौरे के आखिरी दिन प्रधानमंत्री नरेंद्र मोदी ने रोनाल्ड रीगन सेंटर में प्रवासी भारतीयों को संबोधित किया। इस दौरान पीएम ने कहा कि अब अमेरिका में ही H-1B वीजा रिन्यू हो जाएगा। इसके लिए बाहर नहीं जाना पड़ेगा। बता दें कि प्रवासियों को अगर अमेरिका में नौकरी करनी हो तो उन्हें H-1B लेना होता है।
प्रधानमंत्री ने यहां इकट्‌ठा हुए भारतीय मूल के लोगों को देखकर कहा, 'यहां मुझे हिंदुस्तान के हर कोने के लोग नजर आ रहे हैं। ऐसा लग रहा है जैसे मिनी इंडिया उमड़ा है। अमेरिका में एक भारत, श्रेष्ठ भारत की सुंदर तस्वीर दिखाने के लिए आपको बधाई देता हूं।'
PM के संबोधन पर लोगों ने भारत माता की जय और वंदे मातरम् के नारे लगाए। PM ने आगे कहा कि जैसे भोजन के बाद स्वीट डिश मिलती है, वैसे ही आपसे बात करना एक मीठी डिश थी जिसे मैं खाकर जा रहा हूं। बीते 3 दिनों में मैंने जो बाइडेन के साथ कई मुद्दों पर बात की। मैं अनुभव से कहता हूं कि बाइडेन एक सुलझे हुए अनुभवी नेता हैं।
इस कार्यक्रम में इंटरनेशनल सिंगर मैरी मिलबेन ने भारत का राष्ट्रगान 'जन गण मन...' गाया। इसके बाद मिलबेन ने पीएम के पैर छुए।
PM मोदी की स्पीच की बड़ी बातें...
PM मोदी के लिए उपराष्ट्रपति कमला हैरिस ने होस्ट किया स्टेट लंच
इससे पहले अमेरिका में शुक्रवार दोपहर मोदी के लिए स्टेट लंच में आयोजित किया गया। इसे वाइस प्रेसिडेंट कमला हैरिस ने होस्ट किया। लंच में अमेरिकी विदेश मंत्री एंटनी ब्लिंकन, विदेश विभाग के तमाम अधिकारी और भारत से आंनद महिद्रा, मुकेश अंबानी, सुंदर पिचाई जैसे कई गेस्ट शामिल हुए।
स्टेट लंच के PM मोदी के लिए समोसा, खिचड़ी, मसाला चाय, मैंगो हलवा जैसी डिश परोसी गईं। इसे भारतीय मूल के शेफ ने तैयार किया है।
स्टेट लंच के दौरान विदेश मंत्री एंटनी ब्लिंकन ने कहा- अमेरिका में, भारत हमारे दैनिक जीवन का हिस्सा है। हम मिंडी कलिंग की कॉमेडी पर हंसते हैं और कोचेला में दिलजीत दोसांझ की धुन पर नाचते हैं। यह वास्तव में वॉशिंगटन की एक ऐतिहासिक यात्रा रही है। आज अमेरिका-भारत साझेदारी पहले से कहीं ज्यादा गहरी और गतिशील है।
ब्लिंकन ने कहा- हमारी साझेदारी समुद्र से सितारों तक पहुंच गई है। अमेरिकियों को रोजगार देने वाली एयर इंडिया रिकॉर्ड संख्या में बोइंग विमान खरीद रही है। अमेरिका और भारत मानते हैं कि 21वीं सदी में हमारे लोगों की सदी है। उनकी क्षमता को ज्यादा से ज्यादा करने की कोशिश हमें अलग बनाती है।
कमला हैरिस के भाषण की अहम बातें..
मोदी ने कहा- कमला हैरिस महिलाओं के लिए प्रेरणा
मोदी ने अपने भाषण में कहा- स्वागत के लिए शुक्रिया। तीन दिन मैंने मीटिंग्स में गुजारे। एक बात पर सब सहमत थे कि दोनों देशों की मधुर गीतमाला आगे बढ़नी चाहिए। जब कमला हैरिस की मां अमेरिका आईं तो उन्होंने पत्रों के जरिए भारत से संबंध बनाए रखे। दूरी हजारों मील की थी, लेकिन दिल जुड़े थे।
आज कमला ने इन बातों को बुलंदियों तक पहुंचाया है। आप दुनिया की महिलाओं के लिए प्रेरणा हैं। सेक्रेटरी ब्लिंकन को डिप्लोमैसी के लिए तो दुनिया जानती ही है, लेकिन आप म्यूजिक के मामले में भी बहुत टैलेंटेड हैं।
स्टेट लंच के बाद PM मोदी ने कई कंपनियों के CEO से मुलाकात की
गूगल के CEO सुंदर पिचाई ने PM मोदी से मिलने के बाद कहा- प्रधानमंत्री से मिलना मेरे लिए सम्मान की बात है। गूगल भारत के डिजिटलीकरण कोष में 10 अरब डॉलर का निवेश कर रहा है। हम GIFT सिटी, गुजरात में अपना वैश्विक फिनटेक ऑपरेशन सेंटर खोलने की घोषणा कर रहे हैं। डिजिटल इंडिया के लिए प्रधानमंत्री का दृष्टिकोण उनके समय से कहीं आगे है। मैं अब इसे एक ब्लूप्रिंट के रूप में देखता हूं जिसे अन्य देश करना चाह रहे हैं।
अमेजन के CEO एंडी जैसी ने भी PM मोदी से मुलाकात की। मीटिंग के बाद उन्होंने कहा- अमेजन भारत में दुनिया के सबसे बड़े निवेशकों में से एक है। हमने अब तक 11 बिलियन डॉलर का निवेश किया है और 15 बिलियन डॉलर का और निवेश करने का इरादा है, जिससे कुल राशि 26 बिलियन हो जाएगी।
अमेरिका-भारत की पार्टनरशिप दुनिया का भाग्य बदल सकती है: USISPF प्रोग्राम में मोदी
इससे पहले PM मोदी ने कैनेडी सेंटर में US-इंडिया स्ट्रैटेजिक पार्टनरशिप फोरम (USISPF) कार्यक्रम को संबोधित किया। उन्होंने कहा- आप लोग अमेरिका की विकास यात्रा के मजबूत स्तंभ हैं। आप अमेरिका के सपनों का हिस्सा हैं। इन 4 दिनों में मैंने कई लोगों से मुलाकात की। यहां मुझे अमेरिका और भारत की साझेदारी ने आत्मविश्वास दिया है। मैं दावे से कह रहा हूं, हमारी पार्टनरशिप 21वीं सदी की दुनिया का भाग्य बदल सकती है।
PM मोदी बोले- दुनिया का सबसे बड़ा युवा टैलेंट भारत के पास
हम भारत के गरीबों को सशक्त कर रहे हैं। बीते 10 साल में भारत दुनिया की 10वें नंबर की अर्थव्यवस्था से 5वें नंबर की अर्थव्यवस्था बन गया है। हम चुनौती को भी चुनौती देते हैं। महामारी के बाद दुनिया में अर्थव्यवस्था, महंगाई और सप्लाई चेन की हालत खराब है। इन सबके बीच भारत आज 7% से भी अधिक ग्रोथ से आगे बढ़ रहा है।
पिछले 2-2.5 साल में ही अमेरिकी कंपनियों ने 16 बिलियन डॉलर से ज्यादा भारत में निवेश किया है। भारत की कंपनियां भी अमेरिका में अरबों डॉलर निवेश कर रही हैं। आज भारत में हर हफ्ते एक नई यूनिवर्सिटी बन रही है। रोज नए ITI की स्थापना हो रही है। दुनिया का सबसे बड़ा युवा टैलेंट भारत के पास है। जो भी देश इस समय भारत से जुड़ेगा उसका फायदा होगा। मैं आपको भारत की इस विकास यात्रा में एक साथ आगे बढ़ने के लिए आमंत्रित करता हूं।
ये खबर भी पढ़ें...
जो बाइडेन ने मोदी को AI लिखी टीशर्ट गिफ्ट दी:एक दिन पहले PM ने अमेरिकी संसद में कहा था- द फ्यूचर इज AI, यानी अमेरिका एंड इंडिया
अमेरिकी राष्ट्रपति जो बाइडेन ने प्रधानमंत्री नरेंद्र मोदी को AI लिखी टी-शर्ट गिफ्ट दी। जिस पर लिखा है- The Future is AI यानी एआई भविष्य है। साथ ही इसके नीचे अंग्रेजी में अमेरिका और इंडिया लिखा है। PM ने एक दिन पहले अमेरिकी संसद में भारत और अमेरिका के रिश्तों पर बोलते कहा था कि- AI का मतलब है, अमेरिका और इंडिया। पूरी खबर पढ़ें...